Diari Oficial de la Generalitat Valenciana


Sumari del DOGV 4856, del 05-10-2004 (2004/9224)

RESOLUCIO de 10 de setembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Sanitat de la Comunitat Valenciana i l'Institut de Salut Carles III, per a la creació de la Unitat de Medicina Tropical en l'Hospital Universitari La Fe.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4856

Data del DOGV
:   05-10-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/9224


Data del document
:   10-09-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * administració central
    * malaltia infecciosa
    * cooperació administrativa
    * establiment hospitalari
    * investigació mèdica

RESOLUCIO de 10 de setembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Sanitat de la Comunitat Valenciana i l'Institut de Salut Carles III, per a la creació de la Unitat de Medicina Tropical en l'Hospital Universitari La Fe. [2004/9224]
  
Subscrit, després de la tramitació prèvia reglamentària, entre la Conselleria de Sanitat de la Comunitat Valenciana i l'Institut de Salut Carles III, el 17 de desembre de 2003, un Conveni de col·laboració per a la creació de la Unitat de Medicina Tropical en l'Hospital Universitari La Fe, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0619/2004, i que figura com a annex d'esta resolució.
  
València, 10 de setembre de 2004.- La directora general de Relacions amb les Corts i Secretariat del Govern: Alida C. Mas Taberner.
  
CONVENI ENTRE LA CONSELLERIA DE SANITAT DE LA GENERALITAT VALENCIANA I L'INSTITUT DE SALUT CARLES III PER A LA CREACIÓ DE LA UNITAT DE MEDICINA TROPICAL EN L'HOSPITAL UNIVERSITARI LA FE
  
València, 17 de desembre de 2003
  
REUNITS
  
D'una part, Antonio Campos Muñoz, director general de l'Institut de Salut Carles III, organisme pertanyent al Ministeri de Sanitat i Consum, nomenat per Reial Decret 1053/2000, de 2 de juny (BOE núm. 133, de 3 de juny), actuant en nom propi i representació de l'Institut de Salut Carles III, amb domicili social a Madrid, carrer Sinesio Delgado núm. 6, i en exercici de les competències atribuïdes pel Reial Decret 1087/2003, de 29 d'agost pel qual s'establix l'estructura orgànica del Ministeri de Sanitat i Consum i pel Reial Decret 375/2001, de 6 d'abril que aprova l'Estatut de l'Institut de Salut Carles III.
  
D'una altra, Vicente Rambla Momplet, conseller de Sanitat de la Generalitat Valenciana, d'acord amb el que disposen els articles 35 i 21f de la Llei 5/1983, de 30 de desembre, de Govern Valencià, modificada per la Llei 6/1995, de 3 d'abril, de la Generalitat Valenciana, especialment facultat per a la firma del present conveni per acord del Consell segons que establix l'article 54.bis del Text Refós de la Llei d'Hisenda Pública de la Generalitat Valenciana.
  
INTERVENEN
  
Tots dos en nom, respectivament, dels organismes assenyalats, amb facultats suficients per a la firma del present conveni i
  
EXPOSEN
  
Primer. Que la missió de l'ISCIII, segons el Reial Decret 375/2001, pel qual s'aprova l'Estatut de l'Institut de Salut Carles III, és desenvolupar i oferir servicis cientificotècnics i investigació de la més alta qualitat. És un òrgan de suport cientificotècnic del Ministeri de Sanitat i Consum i dels distints servicis de salut de les comunitats autònomes, i desenvoluparà les funcions assenyalades en els articles 112 i 113 de la Llei General de Sanitat, així com aquelles que hagen sigut o li siguen encomanades.
  
Com a organisme públic d'investigació assumirà la planificació, foment i coordinació de la investigació i la innovació biomèdica i sanitària.
  
Així mateix participarà en els programes d'investigació de les comunitats autònomes i de la Comunitat Europea, en els termes que es puguen establir mitjançant convenis i contractes apropiats.
  
Segon. Que l'ISCIII inclou en la seua estructura orgànica el Centre Nacional de Medicina Tropical (CNMTrop), amb els objectius de potenciar la investigació, docència i assistència en medicina tropical, com a patologies emergents associades a la progressiva mobilitat internacional, promovent entre altres estratègies, la Xarxa Espanyola d'Unitats de Medicina Tropical (REUMT).
  
Tercer. Que l'ISCIII, pretén potenciar el nexe d'unió entre el CNMTrop i les estructures clíniques de les distintes institucions públiques espanyoles, entre elles les de la Conselleria de Sanitat de la Comunitat Valenciana a través de l'Hospital Universitari la Fe de València i amb això, afavorir la capacitat del Sistema Nacional de Salut perquè disposen d'unitats de Medicina Tropical que, organitzades d'una forma horitzontal i oberta sense afectar l'estructura hospitalària, siguen útils per al Sistema Nacional de Salut en este àmbit.
  
Quart. Que la Conselleria de Sanitat de la Comunitat Valenciana a través de l'Hospital Universitari la Fe de València, té inherents les funcions d'assistència, investigació i docència.
  
Cinqué. Que l'Hospital la Fe, posseïx dins de la seua estructura:
  
1. Un Servici de Medicina Interna que atén nombrosos pacients amb patologies tropicals.
  
2. Un Servici de Microbiologia per a dur a terme diagnòstics microbiològics i analítics relatius a malalties tropicals.
  
Sisé. Que Conselleria de Sanitat de la Comunitat Valenciana està interessada a potenciar el diagnòstic, assistència i control de les malalties emergents i tropicals en les persones dins del seu àmbit de responsabilitat.
  
Seté. Que tant l'ISCIII com la Conselleria de Sanitat de la Comunitat Valenciana reconeixen convenient una cooperació entre ambdues institucions per al millor aprofitament dels recursos humans, equips i coneixement científic que posseïxen per separat, i així millorar la prevenció, assistència i investigació sanitàries relatives a la patologia tropical.
  
Huité. Que és desitjable que este tipus de relació s'establisca també amb altres hospitals que disposen d'estes unitats per a poder compartir experiències i realitzar estudis conjunts representatius.
  
Nové. Per tot això, ambdues parts acorden celebrar el present conveni de col'laboració que servisca per a afavorir la investigació, tractament i seguiment de la patologia tropical d'acord amb les clàusules següents.
  
CLÀUSULES
  
Primera. Objectius generals
  
A. La finalitat del present conveni de col'laboració és crear la Unitat de Medicina Tropical Associada a l'Institut de Salut Carles III com a part de la REUMT per a millorar la capacitat preventiva, assistencial i d'investigació de la Conselleria de Sanitat de la Comunitat Valenciana a través de l'Hospital Universitari la Fe de València com a part de la REUMT. Gràcies a la seua participació en la xarxa, la Conselleria de Sanitat de la Comunitat Valenciana contribuïx al millor coneixement de la patologia lligada a la mobilitat internacional a Espanya.
  
B. La REUMT ha identificat tres àrees on s'ha de col'laborar: (i) establir des del punt de vista microbiològic la patologia infecciosa lligada a la mobilitat internacional (patologia de la immigració i patologia del viatger) realitzant un estudi de rang nacional, (ii) adherència de la població immigrant tuberculosa al tractament, i (iii) participar en un programa de formació continuada que derive en la millor preparació del personal propi de cada hospital, encarregat de formar part de la xarxa.
  
C. L'ISCIII i la Conselleria de Sanitat de la Comunitat Valenciana es comprometen a gestionar la recerca de recursos econòmics i així proveir la dotació necessària per a la posada en marxa de la Unitat de Medicina Tropical, de la xarxa en el seu conjunt i de projectes d'investigació específics.
  
Segona. Compromisos de l'ISCIII
  
1. L'Institut de Salut Carles III posseïx entre la seua dotació material els següents equips i elements, que es detallen en l'annex I.
  
2. Segons que disposa l'estipulació primera, els firmants consideren convenient per a l'execució de les finalitats del conveni origen d'este document la cessió d'ús gratuït dels equips ressenyats anteriorment, propietat de l'institut, per a la seua utilització en l'Hospital la Fe.
  
3. El trasllat i instal'lació dels equips els faran les cases subministradores complint les previsions establides en el seu moment en els plecs de prescripcions tècniques que serviren de base per a la contractació dels subministraments; i es realitzarà en el moment en què siguen sol'licitats per l'Hospital la Fe i l'institut es compromet a fer les gestions necessàries amb les cases subministradores.
  
4. L'execució d'este acord no generarà increment de despesa a càrrec del pressupost la Conselleria de Sanitat de la Comunitat Valenciana ni de l'Institut de Salut Carles III.
  
5. L'ISCIII coordinarà amb els membres de la REUMT el disseny de cada un dels projectes de treball indicats en la clàusula primera, mitjançant annexos específics de col'laboració que s'estimen procedents.
  
6. Que el present conveni s'acompanya de l'annex en el qual es detallen els equips corresponents a la cessió.
  
7. Pel que fa a formació específica, l'ISCIII a través del CNMTrop i de l'Escola Nacional de Sanitat facilitarà la participació dels tècnics de l'Hospital Universitari la Fe de València en els cursos oferits en el seu programa docent especialitzat en Medicina Tropical i Salut Internacional, mitjançant la reserva d'una plaça en qualsevol dels que se sol'licite, d'acord amb l'Orde de preus a satisfer per la prestació de servicis docents de l'ISCIII de 17 de juny del 2003 (BOE 10 de juliol).
  
8. Per a l'entrenament continuat del quadre mèdic de l'Hospital de la Fe implicat en la xarxa, així com per al dels seus metges interns i residents (MIR), l'ISCIII podrà autoritzar rotacions en el Laboratori de Salut Pública per al Control d'Endèmies de Guinea Equatorial (LSPCE), així com d'aquells altres amb què l'ISCIII té acords establits. La possibilitat de rotació està aprovada per la Comissió Nacional d'Especialitats Mèdiques del Ministeri de Sanitat i Consum. L'Agència Espanyola de Cooperació Internacional, com a finançadora del LSPCE i de tots els seus recursos, estimula la seua utilització per distintes institucions espanyoles i, en particular, pel Sistema Nacional de Salut. Les normes d'utilització es recullen en un document disponible en la pàgina web del CNMTrop-ISCIII.
  
9. Com a resultat dels estudis de la xarxa, i en conjunció amb les societats científiques corresponents, l'ISCIII redactarà les recomanacions i protocols d'actuació per al seguiment dels processos patològics que es pogueren considerar d'interés social o sanitari per a donar-los la difusió que es considera apropiada; les publicacions científiques es regiran segons és norma habitual en la comunitat científica.
  
Tercera. Compromisos de la Conselleria de Sanitat de la Comunitat Valenciana
  
La Conselleria de Sanitat de la Comunitat Valenciana a través de l'Hospital Universitari la Fe de València, sense alterar la pròpia estructura funcional i orgànica, es compromet a configurar a través del present conveni una Unitat de Medicina Tropical, de funcionament horitzontal i interdepartamental, per a contribuir a la definició i realització dels projectes previstos en les clàusules primera i segona d'este conveni.
  
L'Hospital la Fe assignarà a la unitat citada el personal sanitari adequat, amb dedicació total o parcial, i la dotarà amb equipament i espai físic per a la seua ubicació. La unitat s'identificarà mitjançant una placa que proporcionarà el CNMTrop, en la qual hi haurà gravat ?Unitat de Medicina Tropical. Hospital la Fe, Xarxa Espanyola d'Unitats de Medicina Tropical?, el logotip de l'ISCIII-MSiC i el del servici de salut o de les ciutats autònomes corresponents.
  
L'Hospital la Fe facilitarà a la xarxa la informació, mostres i/o resultats relatius a les malalties tropicals que contribuïsquen a l'obtenció dels objectius dels projectes, així com aquells que es consideren d'especial interés per a millorar el coneixement que d'estes patologies ha de disposar la Salut Pública.
  
L'Hospital de la Fe es compromet a utilitzar els equips cedits amb la major diligència, destinant-los a l'ús relacionat a les funcions de la cèl'lula de Medicina Tropical; i garantix que el personal que els manege tinga la qualificació tècnica necessària per a fer-ne una utilització correcta.
  
L'Hospital la Fe assumirà tots els costs derivats del manteniment dels equips, tant preventiu com correctiu; així com qualsevol despesa inherent a la seua utilització.
  
L'Hospital la Fe emetrà, en finalitzar cada any natural, un informe sobre l'estat dels aparells i la seua utilització que serà traslladat a l'Institut de Salut Carles III.
  
En particular, i sense excloure altres modalitats de cooperació, a més dels objectius proposats en la clàusula primera es podran ampliar a altres, entre els quals es consideren els següents:
  
a) Promoció i realització conjunta d'altres projectes coordinats o concertats d'investigació científica i tècnica.
  
b) Participació conjunta del personal científic i tècnic d'una o una altra institució en activitats de cooperació entre ambdues parts.
  
c) Utilització compartida d'instal'lacions i equips ja existents o de futura instal'lació o adquisició.
  
d) Utilització comuna de servicis auxiliars de la investigació, com ara base de dades, documentació i altres formes d'informació, centres de càlcul, etc.
  
e) Formació i especialització de científics i tècnics mitjançant cursos, seminaris, entrenament directe i altres activitats semblants.
  
f) Intercanvi de personal científic i tècnic. D'este intercanvi no podrà sorgir relació laboral entre les persones i l'Hospital la Fe o l'ISCIII.
  
Quarta. Seguiment
  
Per a l'aplicació, seguiment i interpretació del present conveni, es crearà una comissió mixta, integrada pel conseller de Sanitat de la Generalitat Valenciana i el director de l'ISCIII o les persones que hi deleguen.
  
Cinquena. Nivell de relació professional
  
La subscripció del present conveni no comporta cap relació contractual entre l'ISCIII i els professionals que realitzen les activitats objecte del conveni, de tal forma que no se li podrà exigir cap responsabilitat, ni directa ni subsidiària, pels actes o fets succeïts en el desenvolupament del conveni.
  
Sisena. Causes de resolució
  
Són causes de resolució del present conveni, a més de l'expiració del termini:
  
1. L'incompliment total o parcial de les seues clàusules o alteració essencial del seu contingut sense comptar amb l'autorització de l'ISCIII.
  
En raó d'interés públic l'ISCIII podrà suspendre l'execució del conveni. En cas de resolució del conveni, els equips tornaran a l'ISCIII. En cas de resolució anticipada correspondrà a la Comissió de seguiment concretar que es realitzarà amb les activitats que es troben en curs.
  
Setena. Període de vigència
  
Este conveni entrarà en vigor el dia de la seua firma, tindrà una vigència de cinc anys i podrà ser prorrogat expressament mitjançant addenda abans de la finalització del present conveni i sempre que no hi haja denúncia expressa per les parts realitzada amb tres mesos de preavís.
  
Huitena. Naturalesa jurídica
  
El present conveni és de naturalesa administrativa segons que preveu l'article 3.1.c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, per la qual cosa queda fora del seu àmbit d'aplicació sense perjuí dels principis i criteris continguts per a resoldre les llacunes que pogueren produir-se.
  
Ambdues parts es comprometen a solucionar de forma amistosa les controvèrsies que pogueren suscitar-se sobre la interpretació i aplicació del present conveni al si de la Comissió de Seguiment prevista en la clàusula quarta. En cas de no poder-se aconseguir el dit acord, els litigis que pogueren sorgir seran de la competència de l'orde jurisdiccional contenciós administratiu.
  
I, en prova de conformitat, es firma el present conveni en exemplar triplicat en el lloc i data anteriorment indicats.
  
Per la Conselleria de Sanitat: Vicente Rambla Momplet
  
Per l'Institut de Salut Carles III: Antonio Campos Muñoz